Afskorin blóm í vasa lífga upp á heimilið og gaman er að tína villt blóm og setja í falleg ílát . Tilvalið er að leika sér svolítið með blómin , blanda saman villtum , afskornum blómum eða blómum úr garðinum og hugsa út fyrir boxið hvað varðar vasa og framsetningu . Hver segir að blóm þurfi endilega að vera í blómavasa ? Hægt er að nota vatnskönnur , fallega bolla eða glös og gamlir tekatlar eða kaffikönnur geta vel hýst frjálslegan blómvönd á eldhúsborðinu . Ýmsar grænar plöntur og strá geta líka hentað vel í vöndinn . Hér gildir í raun að gefa hugmyndafluginu lausan tauminn . Við tókum saman nokkrar myndir af fallegum heimagerðum blómvöndum . Blómavasar geta verið alls konar – hugsið út fyrir rammann og notið falleg ílát , könnur eða krukkur . Búið til ykkar eigin vönd úr því sem náttúran gefur og verið óhrædd við að blanda saman ólíkum blómategundum . Göngutúr og blómatínsla hljómar eins og góð samverustund . Hér má sjá lúpínu , sóleyjar og blásóleyjar saman í vasa . Falleg og góð lausn sem lífgar svo sannarlega upp á heimilið . Sóleyjar gleðja alltaf augað , færðu gula litinn og sólina inn á heimilið . Hvönnin vex við rakan jarðveg og er oftast að finna í nálægð við vötn . Það þarf því ekki að leita langt yfir skammt en hvönnin kemur ótrúlega vel út í vasa . Lúpínur hafa sjaldan verið vinsælli enda er lúpínubreiður að finna víðast hvar um landið . Lúpínur og kerfill koma vel út saman , einfalt og ódýrt og ósköp fallegt .